ZRUŠENÉ všeobecne záväzným nariadením č. 12/1994.

Všeobecne záväzné nariadenie
hlavného mesta Slovenskej republiky Bratislavy
č. 2/1992
z 23. apríla 1992
o miestnom poplatku z reklamy
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) a f) zákona Slovenskej národnej rady č. 377/1990 Zb. o hlavnom meste Slovenskej republiky Bratislavy v znení neskorších predpisov a § 15 zákona Slovenskej národnej rady č. 544/1990 Zb. o miestnych poplatkoch v znení neskorších predpisov uznieslo sa na tomto všeobecne záväznom nariadení:

§ 1
Úvodné ustanovenia
(1) Na území hlavného mesta Slovenskej republiky Bratislavy (ďalej len „hlavné mesto“) sa vyberá poplatok z reklamy.
(2) Správu poplatku vykonáva Magistrát hlavného mesta SR Bratislavy (ďalej len „magistrát“).

§ 2
Predmet poplaku z reklamy
(1) Poplatok z reklamy (ďalej len „poplatok“) sa platí za:
a)	písomné,
b)	obrazové,
c)	svetelné,
d)	zvukové,
e)	figurálne (trojrozmerné)
propagačné oznamy (ďalej len „reklama“) umiestnené alebo uskutočňované na území hlavného mesta na verejných priestranstvách, vo verejne prístupných miestnostiach, na budovách, stavbách, plotoch a ostatných objektoch a priestoroch, viditeľných a počuteľných z verejných priestranstiev a na vozidlách a vnútri vozidiel hromadnej a osobnej dopravy.
(2) Poplatok sa neplatí:
a)	z reklám propagujúcich výlučne charitatívne a humanitárne akcie vrátane akcií na ochranu životného prostredia a ochranu prírody,
b)	z reklám propagujúcich kultúrne pamiatky a ich ochranu a kultúrne podujatia organizované hlavným mestom a mestskými časťami,
c)	z reklám propagujúcich vlastný podnik, ak sú umiestnené na a vo vnútri objektov a zariadení a na pozemkoch a dopravných prostriedkoch, ku ktorým má fyzická alebo právnická osoba vlastnícke alebo iné práva a vykonáva v nich činnosť, ktorá je predmetom reklamy,
d)	z reklám politických strán a politických hnutí po dobu volebnej kampane.1)
(3) Poplatok platí fyzická alebo právnická osoba, ktorá reklamu uvedenú v § 2 umiestnila, alebo ju uskutočňuje, a to aj v prospech tretej osoby, vždy však len jedna z nich (ďalej len „poplatník“).

§ 3
Sadzba poplatku
Sadzba poplatku je:
a)	5 % z dohodnutej ceny za reklamu uskutočňovanú na prenajatých plochách, v ostatných prípadoch 5 Kčs za každý aj neúplný m2 plochy za deň. Za plochu dvojrozmernej reklamy sa považuje plocha, ktorú ohraničuje pravouhlý štvoruholník opísaný vonkajším obrysom reklamy. Pri trojrozmernej reklame je to plocha, ktorú tvoria zvislé steny pravouhlo zrezaného valca, ohraničujúce vonkajšie obrysy reklamy,
b)	5 % z dohodnutej ceny za zvukovú a obrazovú reklamu,
c)	5 % z dohodnutej odmeny, ak sa figurálna reklama uskutočňuje živými bytosťami,
d)	15 % z dohodnutej ceny za kombinovanú reklamu (napr. figurálnu, zvukovú a sveteľnú).

§ 4
Povinnosti poplatníka
(1) Poplatková povinnosť vzniká dňom, v ktorom došlo k umiestneniu reklamy alebo k jej uskutočňovaniu.
(2) Poplatník je povinný ohlásiť magistrátu najneskôr do 15 dní vznik a zánik poplatkovej povinnosti.
(3) Poplatník je povinný viesť osobitnú evidenciu o dohodnutej cene a odmene za reklamu.2)
(4) Poplatník je povinný na výzvu magistrátu spolupôsobiť v poplatkovom konaní, podať potrebné vysvetlenia a predložiť doklady, ktoré má a ktoré magistrát označí za potrebné.

§ 5
Splatnosť poplatku
(1) Poplatok vyrubí magistrát platobným výmerom. Vyrubený poplatok sa zaokrúhľuje na celé koruny smerom hore.
(2) Poplatok je splatný do 15 dní po doručení platobného výmeru. Splatnosť poplatku z reklamy trvajúcej viac ako jeden rok môže magistrát v platobnom výmere určiť odchylne.
(3) Poplatok nemožno vyrubiť ani vymáhať po uplynutí troch rokov od konca kalendárneho roka, v ktorom sa magistrát o skutočnosti, ktorá je predmetom poplatku, dozvedel.
(4) Poplatok nemožno vyrubiť ani vymáhať, ak uplynulo desať rokov od konca kalendárneho roka, v ktorom nastala skutočnosť, ktorá je predmetom poplatku.

§ 6
Sankcie
(1) Ak nebude poplatok zaplatený včas alebo v správnej výške, magistrát môže včas nezaplatený poplatok zvýšiť najviac o 50 %. Rovnako postupuje v prípadoch, keď poplatok nemohol byť vyrubený pre neohlásenie vzniku poplatkovej povinnosti.
(2) Nesplnenie povinnosti spolupôsobenia v poplatkovom konaní uvedenej v § 4 ods. 4 je priestupkom,3) za ktorý možno uložiť pokutu do 5000 Kčs (v blokovom konaní do 500 Kčs).

§ 7
Prechodné a záverečné ustanovenia
(1) Poplatková povinnosť z reklamy umiestnenej alebo uskutočňovanej ku dňu účinnosti tohto všeobecne záväzného nariadenia vzniká týmto dňom. Poplatník je povinný ohlásiť vznik tejto povinnosti najneskôr do 31. mája 1992.
(2) Na konanie vo veciach poplatku sa vzťahujú osobitné predpisy.4)

§ 8
Účinnosť
Toto všeobecne záväzné nariadenie nadobúda účinnosť 15. mája 1992.

Peter Kresánek v. r.
primátor